[{"text_idx": "#000000", "text": "Talde berria izan arren, EraBaterako kideek ezer gutxi dute hasiberritzat. Proiektua Gaizka Salazar Gatibu taldeko bateria jotzaileak abiatu zuen; etxean momentu pertsonal zail bati aurre egiteko \u201cmimo handiz\u201d landutako abestiak plazaratzeko sentitzen zuen beharraren ondorioz. Hori aurrera ateratzeko, eskarmentu handiko musikariak biltzea lortu du: Gatibun ere taldekide duen Mikel Caballero baxu jotzailea, Ken Zazpiko Ben\u0303at Serna gitarra eta Willis Drummondeko Jurgi Ekiza ahotsetan. Antipodetan bataiatu dute bederatzi kantuz osatutako haien lehen diskoa."}, {"text_idx": "#000002", "text": "\u201cDiskora joz, agian oihartzunen bat senti dezakegu aurreko talde horietakoa, baina nahiko urruna; oro har, berritasun asko dakartza, freskotasun handiko diskoa da, kantuek garapen eta konponketa oso bereziak dituzte eta atzetik istorio pertsonal bat dagoela nabari da\u201d azaldu du Jon Basaguren musikaria, taldearen komunikazio lanetan murgildurik. Diskoa interesgarria izateaz gain, kolaborazioek \u201cpuntu\u201d bat gehitzen diotela nabarmendu du. Besteak beste, En\u0303aut Gaztan\u0303agaren programazioak, Juan Alberto Batiz-en gitarra, Akatz taldeko haize sekzioa eta Ander Erzillaren saxoa aditu daitezke diskoan zehar. Horretaz gain, Josu Aginagaren gitarrak lagunduta ibiliko dira hurrengo hilabeteetan eskainiko dituzten zuzenetan."}, {"text_idx": "#000003", "text": "\u201cEgia esanda, hasiera batean ez neukan pentsatuta disko bat kaleratzea ezta talde bat sortzea, eta are gutxiago nik sortutako abesti horiek zuzenean jotzea\u201d aitortu du Gaizka Salazarrek. Kantugintza min pertsonal batetik abiatutako bidea izan zen harentzat; \u201chortik hasi nintzen etxean kantu txiki batzuk egiten, letren bidez ideia batzuk azaleratzen eta pixkanaka handituz joan da dena\u201d. Bai familiak eta baita lagunek asko animatu dutela adierazi du eta, horri esker hartu zuela taldea eratzeko erabakia."}, {"text_idx": "#000004", "text": "Taldekideak aukeratzeko orduan ez zuen dudarik izan Salazarrek, Caballero aspalditik ezagutzen zuen eta \u201canaia\u201d bezalakoa da harentzat; Serna eta Ekizarekin ordea ez zuen hainbesteko harremanik eta \u201cdudaz beterik\u201d kontaktatu zuen haiekin: \u201cegun, oso pozik nago musika haiekin konpartitu izanaz, hasieran beldurtuta hots egin nien baina, gero, denak batu ziren proiektura\u201d. Prozesua ere, berezia izan dela nabarmendu du. Normalean talde bat elkar ezagutzen da lehendik, batera entseatzen du, parrandak botatzen ditu eta musika konpartitu egiten dute. \u201cOraingoan ordea bestelakoa izan da, bakarka konpartitu ditut haiekin nik etxean konposatutako abestiak eta grabatutako maketa, beraz, nolabait esanda, estudioan ezagutu dugu elkar\u201d. Hala ere, hasieratik konexio ikaragarria izan dutela dio, \u201ckanta batzuk lehenengo entseguan jada primeran ateratzen zitzaizkigun; prozesu polita izan da benetan, nituen espektatibak nabarmen gainditu egin ditu\u201d."}, {"text_idx": "#000005", "text": "Diskoaren izenburuak, proiektuaren atzetik dagoen istorio pertsonalari egiten dio erreferentzia. Salazarrek aita galdu zuen orain dela bost urte eta horren ondorioz, pare bat urte \u201cnoraezean ibili zela\u201d azaldu du. \u201cAntipodetan sentitzen nintzen, amatatuta eta burua beste toki batean nuela, hala hasi nintzen kantuak idazten eta konposatzen\u201d. Intimitatetik sortutako egitasmoa da beraz, EraBatera taldea, pixkanaka handituz joan dena. \u201cEz dakigu noraino helduko garen, guk ez diogu helbururik ezarri proiektuari, denboran ahalik eta gehien luzatzea gustatuko litzaiguke baina ez gara horrekin tematuko ere\u201d. Diskoak harrera ona izan duela uste dute. Aitzitik Salazarren aburuz, patxadaz entzun beharreko lana da, kantu komertzialik ez duena eta denborarekin proiekzioa izan dezakeena; \u201cnik ibilbidea ikusten diot, eta ilusioa behintzat badago\u201d. Jada kontzertu batzuk dituzte lotuta, batez ere azaroan zehar \u2013lehenengoa Bilboko Kafe Antzokian izango da, azaroaren 8an\u2013. Jaialdiren batean aritzeko eskaintzak ere jaso dituztela aitortu du Salazarrek, beraz, \u201cikusiko da zenbaterako ematen duen egitasmoak\u201d."}, {"text_idx": "#000006", "text": "Musikari ezagunak bildu ditu EraBatera proiektu berriak"}, {"text_idx": "#000007", "text": "\u201cEraBaterak jada talde-nortasun eta izaera propioa ditu\u201d"}, {"text_idx": "#000008", "text": "\u201cKantuak ez badu mundua aldatzeko helburua, ez du balio\u201d"}]